Source: https://domov.sme.sk/c/3598002/sud-potvrdil-odsudenie-byvaleho-policajneho-vysetrovatela.html
Timestamp: 2017-05-26 00:16:45+00:00
Document Index: 1399652

Matched Legal Cases: ['Súd ', 'Súd ', 'súd ', 'súd ', 'súd ', 'súd ']

Súd potvrdil odsúdenie bývalého policajného vyšetrovateľa - domov.sme.sk
Zobraziť všetky sekcie Súd potvrdil odsúdenie bývalého policajného vyšetrovateľa
Trenčín 21. novembra (TASR) - Krajský súd v Trenčíne dnes potvrdil rozsudok Okresného súdu v Považskej Bystrici odsudzujúci bývalého vyšetrovateľa Okresného ... 21. nov 2007 o 12:02 TASR
Písmo:A-|A+0Trenčín 21. novembra (TASR) - Krajský súd v Trenčíne dnes potvrdil rozsudok Okresného súdu v Považskej Bystrici odsudzujúci bývalého vyšetrovateľa Okresného úradu justičnej polície v Považskej Bystrici Miroslava Š. (37) za trestný čin zneužívania právomoci verejného činiteľa a trestný čin hrubého nátlaku. Považskobystrický súd uložil bývalému policajtovi úhrnný trest odňatia slobody v trvaní jedného roka s podmienečným odkladom na ročnú skúšobnú dobu, informoval dnes TASR hovorca Krajského súdu v Trenčíne Roman Tarabus. Krajský súd sa stotožnil s rozhodnutím prvostupňového súdu a odvolanie Miroslava Š. dnes zamietol. Rozsudok je právoplatný. Miroslav Š. ako vyšetrovateľ nezaevidoval trestné oznámenie, ktoré spísal so svojím priateľom Štefanom D. na Antona B. a neodoslal ho na realizáciu. Napriek tomu bez zákonného dôvodu v období od 6. júna 2003 do polovice júla 2003 písomne, telefonicky aj osobne predvolával Antona B. na okresný úrad justičnej polície. Pod hrozbou začatia trestného stíhania nútil Antona B., aby vrátil Štefanovi D. 6000 korún, ktoré živnostník dostal ako zálohu na renováciu parkiet v byte. Ako uviedol Tarabus, vyšetrovateľ zaradený v tíme na vyšetrovanie a dokumentovanie závažnej trestnej činnosti poslal poškodenému doporučené zásielky, telefonoval jeho matke, na pracovisku navštívil s uniformovanými príslušníkmi polície jeho priateľku. To všetko napriek tomu, že proti Antonovi B. nebolo začaté trestné stíhanie a nebolo ani preverené tvrdenie Štefana D. Mužovi spôsobil problémy v osobnom živote aj v zamestnaní. Nechajte si posielať ranný prehľad najdôležitejších správ e-mailom